Președintele Klaus Iohannis a declarat marți seara la finalul întrevederii cu Joe Biden de la Casa Albă, că a discutat cu președintele SUA despre parteneriatul strategic dintre cele două state și despre modalitățile în care poate fi aprofundat.
De asemenea, Klaus Iohannis a ținut să precizeze că prezența trupelor americane într-un număr sporit reprezintă un factor de siguranță și stabilitate, nu doar pentru România, ci pentru întreaga regiune:
„Vizita coincide și cu un moment aniversar pentru România, s-au îndeplinit 20 de ani de când România a devenit stat membru al NATO. Anul acesta împlinim 75 de ani de la înființarea Alianței. Am discutat cu președintele Biden despre parteneriatul strategic, cum îl puem face mai puternic și cum îl putem aprofunda ca să răspundem provocărilor cu care ne confruntăm în acest context global extrem de complicat.
I-am mulțumit președintelui Biden pentru contribuția substanțială a SUA la asigurarea securității României și a întregului flanc estic și la recunoașterea rolului strategic al Mării Negre în contextul războiului de agresiune al Rusiei împotriva Ucrainei.
Prezența trupelor americane pe teritoriul țării noastre într-un număr sporit reprezintă un factor de siguranță și stabilitate, nu doar pentru România, ci pentru întreaga regiune.
Președintele Biden și-a exprimat aprecierea deosebită față de eforturile consistente pe care România le face în benefoiciul spațiului aliat și pentru sprijinul pe care îl acordăm Ucrainei, inclusiv prin facilitarea tranzituluid e produse agricole din Ucraina spre piețele lumii”.